ড. আহসান এইচ মনসুর: আমাদের অন্তর্বর্তী সরকারকে কিছু বিষয়ে দ্রুত কাজ করতে হবে। প্রথমত, দেশের রাজনৈতিক ধারা পুনর্গঠন করতে হবে। পরিবারতান্ত্রিক যে রাজনীতি চলে আসছে, তা চলতে দেওয়া যাবে না। প্রতিটি দলের মধ্যে নেতা তৈরি হতে পারে। এজন্য রাজনৈতিক গঠনতন্ত্রে পরিবর্তন আনতে হবে। দ্বিতীয়ত, আমাদের দেশের সরকার-বেসরকারি সকল অফিসে সুশাসন প্রতিষ্ঠা করতে হবে। সরকারকে কিছু জায়গায় দ্রুত পরিবর্তন আনতে হবে। পাসপোর্ট অফিস, ভূমি অফিস, লাইসেন্সের অফিসগুলোতে পরিবর্তন আনতে হবে। সাধারণ মানুষের মধ্যে স্বস্তি ফিরিয়ে আনতে হবে। জনগণ এটা দেখবে না যে, ৩-৪ বছর একটা অনির্বাচিত সরকার থাকবে, কিন্তু কোনো ফল দেবে না। রাজনৈতিক দলগুলো চাইবে দ্রুত ভোট হোক, আমরা ক্ষমতায় যাই, আবার লুটপাট করি। এগুলো ঠেকাতে হলে দ্রুত কিছু ভালো ফলাফল জনগণকে দিতে হবে। জনগণের অধিকার ফিরিয়ে দিতে হবে। তৃতীয়ত, শিক্ষা খাতকে সংস্কার করতে হবে। শিক্ষার মান, শিক্ষকের মান বাড়ানোর জন্য সরকারকে হস্তক্ষেপ করতে হবে। ছাত্র রাজনীতি বন্ধ করে দিতে হবে। অন্যতম খাত অর্থনীতি সস্কারের জন্য কমিশন গঠন করতে হবে। ব্যাংককেন্দ্রিক অভিজ্ঞ লোক দিয়ে কমিটি গঠন করতে হবে। দ্রুত ৬০টি ব্যাংকে রিভিউ করতে হবে। সরকারকে চেষ্টা করতে হবে ব্যাংক সংখ্যা কমিয়ে ১৫-২০টিতে আনতে হবে। এত ব্যাংকের আমাদের দরকার নেই। যেসব ব্যাংকের মালিক দেশ ছেড়েছেন তারা যেন আর দেশে আসতে না পারেন। তাদের ব্যাংকের মালিকানাও দরকার নেই। এগুলোকে একীভূত করে ব্যাংকগুলোকে শক্তিশালী করতে হবে। শেয়ারবাজারের জন্য আলাদা কমিটি গঠন করতে হবে। এরা নন ব্যাংকিং প্রতিষ্ঠান, ইন্সুরেন্স, শেয়ারবাজার দেখবে। দেশের রাজস্ব খাতে সংস্কার করতে হবে। এ খাতের বড় সংস্কারের জন্য তিনটি কমিটি গঠন করতে হবে। ভ্যাট, ডিরেক্টর ট্যাক্স, ট্রেড ট্যাক্সে এর ভিন্ন কমিটি গঠন করতে হবে। ছয় মাসের মধ্যে রোড ম্যাপ তৈরি করতে হবে। আমাদের লক্ষ্য হওয়া উচিত ট্যাক্স জিডিপি ভারতের কাছাকাছি নিয়ে যাওয়া। ভারতের কাছাকাছি ১৮ শতাংশে নিয়ে যেতে পারলে আমাদের কোনো সমস্যা থাকবে না।